โล่

[thumb|โกซา หัวหน้าเผ่า[ชาวซูลู|ซูลู และที่ปรึกษาอีกสองคนในชุดออกศึก พร้อมด้วยโล่เอ็นกูนิ (Nguni shield) ประมาณปี ค.ศ. 1870 ขนาดของโล่ทางแขนซ้ายของหัวหน้าเผ่าแสดงถึงสถานะ และสีขาวหมายความว่าเขาเป็นบุรุษที่แต่งงานแล้ว]]
[thumb|ภาพวาดฝาผนังแสดงโล่ "รูปเลขแปด" ของ[ไมซีเนียนกรีซ|ชาวกรีกไมซีเนียน ศตวรรษที่ 15 ก่อนคริสตกาล ณ พิพิธภัณฑสถานแห่งชาติทางโบราณคดี เอเธนส์]]
**โล่** () เป็นอุปกรณ์ชุดเกราะส่วนบุคคลที่ถือไว้ในมือ ซึ่งอาจจะมีการรัดสายไว้ที่ข้อมือหรือแขนท่อนล่างหรือไม่ก็ได้ โล่มีไว้เพื่อป้องกันการโจมตีโดยเฉพาะ ไม่ว่าจะเป็นอาวุธระยะประชิดอย่างหอก หรืออาวุธระยะไกลอย่างลูกธนู โล่ทำหน้าที่เป็นเครื่องมือสำหรับป้องกันเชิงรุก รวมถึงให้การป้องกันเชิงรับ โดยการปิดช่องทางการโจมตีอย่างน้อยหนึ่งช่องทางในระหว่างการสู้รบ

โล่มีความหลากหลายอย่างมากทั้งในด้านขนาดและรูปร่าง ตั้งแต่แผ่นกระบังขนาดใหญ่ที่ป้องกันร่างกายส่วนใหญ่ของผู้ใช้ ไปจนถึงรุ่นขนาดเล็ก (เช่น บัคเลอร์) ที่ออกแบบมาเพื่อใช้ในการต่อสู้ระยะประชิด นอกจากนี้ โล่ยังมีความหนาที่แตกต่างกันอย่างมาก โดยโล่บางประเภททำจากไม้กระดานที่ค่อนข้างลึกและดูดซับแรงกระแทกเพื่อปกป้องทหารจากแรงปะทะของหอกและหน้าไม้ ขณะที่โล่อื่น ๆ จะบางและเบากว่า ออกแบบมาเพื่อปัดป้องการฟันของใบมีดเป็นหลัก (เช่น โรโรมารอจี หรือ เกาอาตา) ท้ายที่สุด โล่มีรูปทรงที่หลากหลายตั้งแต่ทรงกลมไปจนถึงทรงเหลี่ยม โดยมีสัดส่วนความยาว ความกว้าง ความสมมาตร และลวดลายขอบที่ต่างกัน ซึ่งรูปทรงที่แตกต่างกันนี้จะช่วยป้องกันพลเดินเท้าหรือทหารม้าได้ดีที่สุด เพิ่มความคล่องตัวในการพกพา หรือใช้ประโยชน์รองอื่น ๆ เช่น การป้องกันเรือ หรือใช้เป็นอาวุธ เป็นต้น

ในสมัยก่อนประวัติศาสตร์และยุคอารยธรรมแรก ๆ โล่ทำจากไม้ หนังสัตว์ สานด้วยต้นกก หรือเครื่องจักสาน ในยุคคลาสสิก ช่วงการรุกรานของอนารยชน และยุคกลาง โดยทั่วไปโล่จะสร้างจากไม้พ็อพลา ไม้ไลม์ หรือไม้ประเภทอื่นที่ไม่แตกหักง่าย ในบางกรณีอาจคลุมด้วยวัสดุอย่างหนังหรือหนังดิบ และมักเสริมด้วยตุ่มโล่กลางโล่ขอบโล่ หรือแถบโลหะ โล่ถูกใช้งานโดยพลเดินเท้า อัศวิน และทหารม้า

รูปทรงของโล่อาจเป็นทรงกลม วงรี สี่เหลี่ยมจัตุรัส สี่เหลี่ยมผืนผ้า สามเหลี่ยม ทรงริมฝีปาก หรือทรงหยัก ทั้งนี้ขึ้นอยู่กับยุคสมัยและสถานที่ บางครั้งอาจมีรูปทรงคล้ายว่าวหรือเตารีด หรือมีด้านบนมนอยู่บนฐานสี่เหลี่ยมซึ่งอาจมีช่องตาสำหรับมองผ่านเมื่อใช้งานในการต่อสู้ โล่จะถูกถือโดยที่จับตรงกลางหรือใช้สายรัด โดยมีบางส่วนพาดผ่านหรือพันรอบแขนของผู้ใช้ และมีอย่างน้อยหนึ่งจุดที่ยึดไว้ด้วยมือ

บ่อยครั้งที่โล่ถูกตกแต่งด้วยลวดลายที่เขียนสีหรือสัญลักษณ์รูปสัตว์เพื่อแสดงถึงกองทัพหรือตระกูล เป็นเรื่องปกติที่ขุนนาง เช่น อัศวิน, บารอน, ดยุก และกษัตริย์ จะมีการวาดลวดลายเฉพาะตัวลงบนโล่ซึ่งเรียกว่า ตราอาร์ม ลวดลายเหล่านี้ได้พัฒนาไปเป็นระบบตราสัญลักษณ์ในช่วงยุคกลางตอนปลาย เพื่อจุดประสงค์ในการระบุตัวตนในสนามรบ แม้จะมีการนำดินปืนและปืนไฟมาใช้ในสนามรบแล้ว โล่ก็ยังคงถูกใช้งานโดยกลุ่มคนบางกลุ่ม ตัวอย่างเช่น ในศตวรรษที่ 18 นักรบที่ราบสูงสกอตแลนด์นิยมใช้โล่ขนาดเล็กที่เรียกว่า ทาร์จ และในปลายศตวรรษที่ 19 ชนกลุ่มที่ไม่ใช่อุตสาหกรรมบางกลุ่ม (เช่น นักรบของอาณาจักรซูลู) ก็ยังคงใช้งานโล่ในการทำสงคราม

ในศตวรรษที่ 20 และ 21 โล่ถูกนำมาใช้โดยหน่วยทหารและตำรวจที่เชี่ยวชาญด้านการต่อต้านการก่อการร้าย การช่วยเหลือตัวประกัน การควบคุมจลาจล และการปิดล้อมโจมตี

## อ้างอิง

## บรรณานุกรม
* 
* Schulze, André(Hrsg.): *Mittelalterliche Kampfesweisen. Band 2: Kriegshammer, Schild und Kolben*. – Mainz am Rhein. : Zabern, 2007. – 
* Snodgrass, A.M.  "Arms and Armour of the Greeks." Cornell University Press, 1967
* "The Hoplite." The Classical Review, 61. 2011.
* Hellwag, Ursula. "Shield(s)." *[[Encyclopaedia Aethiopica]]*, Siegbert Uhllig (ed.), vol. 4, 650–651. Wiesbaden: Harrassowitz.

## แหล่งข้อมูลอื่น

* Myarmoury.com, The Shield: An Abridged History of its Use and Development.
* Baronage.co.uk, The Shape of the Shield in heraldry.
* Era.anthropology.ac.uk, Shields: History and Terminology, Anthropological Analysis.
* Hadesign.co.uk , The Buckler, The Sussex Rapier School.
* Classical Greek Shield Patterns.


หมวดหมู่:อาวุธโบราณ